《少东锦衣灯会病不及赴次孙宗伯韵二首 其一》
明代·尹台

信陵公子夜开堂，宴客张灯水槛傍。自放梅风入绮户，仍邀竹月下银塘。

花边锦炬参差影，树里星毬点缀光。却笑病愁难料理，卧怜箫鼓竞更长。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。